Angela & Dylan se troue - Mooi Troues
Angela en Dylan het by die pragtige Morgansvlei in Tulbagh getrou. Die paartjie se verlowingstorie is selfs interessant. Dylan het vir Angela leidrade gegee van 'n geheim. Sy was toe oortuig dat hy vir haar nog 'n oulike hondjie gaan kry. Hulle het toe op haar verjaardag haar geheim gaan haal. Hulle het op Chapmans Peak gaan stilhou en hy het gesê sy kan haar geskenk halfpad oop maak.
Dylan het Angela gevra om haar oë toe te maak en toe sy dit oopmaak staan hy op sy knie met die ring in die hand. Albei het uitgebars in trane van geluk en Angela het natuurlik 'ja' gesê.
Die talentvolle Claire Thomson het hulle spesiale dag afgeneem. Die bruidspaar se troukoek het vir ons besonders baie uitgestaan, dit is minimalisties en baie elegant. Die gebruik van wit en goud op troukoeke is weereens 'n groot tendens in 2015 en ons sien dit in verskeie vorms. Geniet die paartjie se troue.
Wat het julle troue ekstra spesiaal gemaak?
Die mense! Die kos was fantasties en die venue was perfek. Die weer was perfek, maar op die einde van die dag het alles neergekom op die gaste wat gekom het. Ons gaste het van reg oor die land gekom om ons spesiale dag te vier. Om al ons vriende en familie se uitdrukkings, gevoelens en liefde teenoor ons te sien was die beste.
Dit gaan so vinnig verby en op die aand is jy so emosioneel, gelukkig, besig en opgewonde dat dit regtig voel of alles in 'n oogwink verby is. Geniet elke liewe sekonde en kry 'n videograaf en 'n fotograaf. Ons is mal daaroor om ons trou video te kyk, ons kan elke oomblik weer herleef en sien dinge wat ons op die dag gemis het.